**Prædiken til 1. s. e. Påske**

Lad os rejse os…

Dette hellige evangelium skriver evangelisten Johannes…

Gud være lovet…

Da de havde spist, siger Jesus til Simon Peter: »Simon, Johannes' søn, elsker du mig mere end de andre?« Han svarede: »Ja, Herre, du ved, at jeg har dig kær.« Jesus sagde til ham: »Vogt mine lam!« Igen, for anden gang, sagde han til ham: »Simon, Johannes' søn, elsker du mig?« Han svarede: »Ja, Herre, du ved, at jeg har dig kær.« Jesus sagde til ham: »Vær hyrde for mine får!« Jesus sagde til ham for tredje gang: »Simon, Johannes' søn, har du mig kær?« Peter blev bedrøvet, fordi han tredje gang spurgte ham: »Har du mig kær?« og han svarede ham: »Herre, du ved alt; du ved, at jeg har dig kær.« Jesus sagde til ham: »Vogt mine får! Sandelig, sandelig siger jeg dig: Da du var ung, bandt du selv op om dig og gik, hvorhen du ville; men når du bliver gammel, skal du strække dine arme ud, og en anden skal binde op om dig og føre dig hen, hvor du ikke vil.« Med de ord betegnede han den død, Peter skulle herliggøre Gud med. Og da han havde sagt det, sagde han til ham: »Følg mig!« *Joh 21,15-19*

Amen!

Når Jesus tre gange spørger Peter, om han har ham kær, så kan det virke som om, Jesus ikke rigtig tror på Peter, når Peter forsikrer ham om, at han har ham kær.

Det er nok også derfor, Peter bliver bedrøvet, da han tredje gang bliver spurgt.

Men det er måske værd at huske på, hvad der er gået forud for de tre spørgsmål.

Det er den opstandne Jesus, som taler til Peter.

Det er den Jesus, som Peter fornægtede, da han blev konfronteret med, at han var en af hans disciple.

Så måske er det ikke uden grund, at Jesus spørger Peter, om han denne gang er klar over, hvad han går ind til, når han bekender, at han elsker Jesus og bliver pålagt at følge ham efter.

For det var bestemt ikke ufarligt.

Det kunne meget let ende med tortur og en smertefuld død.

Og Peters mod havde svigtet én gang før, da han fornægtede Jesus.

Sådan er det jo.

Det er nemt at have principper og idealer, så længe det ikke koster noget.

Men når det begynder at koste, så er der mange, som er villige til at bøje principperne og idealerne lidt, eller slå lidt af på dem.

Vi kender alle til politikere, som løber fra de løfter, som i sin tid var med til at få dem valgt.

Vi kender det måske endda også fra os selv, måske har vi også en gang i en eller anden situation lovet mere, end vi kunne holde?

Måske er vi også en gang løbet fra vores løfter?

Men én ting er at løbe fra sine løfter.

Det kan være slemt nok.

Men der er noget, som er værre: Ikke at ville stå ved, at man løber fra sine løfter.

Det er lidt det samme som at give sig ud for, at være bedre end man i virkeligheden er.

Og det er at hykle eller være dobbeltmoralsk.

Og var der noget, Jesus angreb, så var det dobbeltmoral og hykleri.

Det var dét, han igen og igen anklagede sine modstandere, farisæerne, for: At de hyklede, at de var dobbeltmoralske, at de udgav sig for at være bedre, end de i virkeligheden var.

Og når Jesus så afslørede farisæernes dobbeltmoral, så forhærdede de sig.

De ville ikke høre på Jesus, de ville have ham skaffet af vejen.

De ville ikke omvende sig, de ville ikke indrømme, at de ikke var så gode, som de gav sig ud for at være.

Og det er heller ikke let.

Det er ikke let at indrømme, at man tager eller har taget fejl.

For vi er også forfængelige.

Vi vil gerne tage os bedst muligt ud i andres og egne øjne.

Eller sagt på en anden måde; vi vil gerne tage os godt ud i verdens øjne.

Men hvordan tager vi os så ud i Guds øjne?

Jesus siger, at den, der vil være stor i Guds rige, skal gøre sig selv til den mindste i verdens rige.

Det er der nok ikke mange af os, som har lyst til at være.

Altså lille i verdens rige eller i verdens øjne.

Men det er på en måde også fair nok, hvis vi så bare vil stå ved, at vi ikke har lyst til eller vilje til at gøre, som Jesus siger, vi skal gøre.

Eller vi kan gøre, som Jesus siger, vi skal gøre.

Fordi man én gang har svigtet, er det ikke ensbetydende med, at man i alle andre situationer og til alle andre tider vil svigte igen.

Det viste Peters historie også.

Jesus forudsagde, hvordan Peter skulle dø; hans arme skulle strækkes ud og en anden skulle binde op om ham og føre ham hen, hvor han ikke ville.

Ifølge traditionen blev Peter korsfæstet ligesom Jesus, dog blev Peter korsfæstet med hovedet nedad.

Så selvom Peter tidligere havde mistet modet og havde ladet Jesus i stikken, så svigtede han ikke til sidst.

Og det er godt at huske på.

Amen!

Lov og tak og evig ære være dig vor Gud, Far, Søn og Helligånd, du, som var, er og bliver én sand treenig Gud, højlovet fra første begyndelse, nu og i al evighed.

 Amen!

Lad os alle bede…

Trøst og styrk du, vor Gud, alle dem, som er syge og sorgfulde, enten de er fjern eller nær. Vær med din nådige hjælp hos alle dem, som lider under anfægtelser, og stå os alle bi i fristelsens time.

Velsign og bevar din hellige, almindelige kirke og os i den. Velsign og bevar dine hellige sakramenter, og lad dit ord have frit løb iblandt os, for at dit rige med retfærdighed og fred og glæde i Helligånden må udbredes og vokse, og nådens lys skinne for alle dem, der sidder i mørke og dødens skygge.

Hold din beskærmende hånd over vort folk og fædreland og al dets øvrighed, velsign og bevar vor Dronning Margrethe II, Kronprins Frederik, Kronprinsesse Mary og hele det kongelige hus. Giv dem og os alle nåde, fred og velsignelse og efter et kristeligt liv den evige salighed.

Amen!

Lad os med apostlen tilønske hinanden:

Vor Herre Jesu Kristi nåde og Guds kærlighed og Helligåndens fællesskab være med os alle!

Amen.